ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

«**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ՄԱՍԻՆ**» **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** «Մթնոլորտային օդի պահպանության մասին» Հայաստանի Հանրապետության Գերագույն խորհրդի կողմից 1994 թ. հոկտեմբերի 11-ի Հ.Ն-1109-I ընդունված օրենքը (այսուհետ՝ Օրենք) շարադրել հետևյալ խմբագրությամբ`

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ՄԱՍԻՆ**

**ԳԼՈՒԽ I**

**ԸՆԴՀԱՆՈՒՐ ԴՐՈՒՅԹՆԵՐ**

Մթնոլորտային օդը շրջակա բնական միջավայրի կենսականորեն կարևոր հիմնական տարրերից է:

Ելնելով ներկա և ապագա սերունդների շահերից Հայաստանի Հանրապետությունը կիրառում է գիտականորեն հիմնավորված միջոցառումներ, որոնց նպատակն է կանխել և վերացնել մթնոլորտային օդի աղտոտումը, դրա վրա վնասակար ներգործությունները, ինչպես նաև իրականացնել միջազգային համագործակցություն մթնոլորտային օդի պահպանության բնագավառում:

Սույն օրենքը կանոնակարգում է մթնոլորտային օդի պահպանության իրավական և կազմակերպչական հիմքերը՝ ուղղված մթնոլորտային օդի որակի պահպանությանը:

 **Հոդված 1. Օրենքի նպատակը**

1. Օրենքի նպատակներն են`
2. մարդու առողջության և շրջակա միջավայրի համար բարենպաստ մթնոլորտային օդի որակի ապահովումը՝ այն աղտոտումից (բնական և տեխնածին) պաշտպանելու միջոցով,

2) կյանքի համար օպտիմալ մթնոլորտի գազային կազմի պահպանումը` ֆիզիկական ներգործությունները կանխելու և սահմանափակելու միջոցով,

3) մթնոլորտի օզոնային շերտի քայքայման, ինչպես նաև եղանակի և կլիմայի,մարդու առողջության, բուսական ու կենդանական աշխարհի վրա բացասաբար ազդող ներգործությունների կանխարգելումը:

 2. Հայաստանի Հանրապետությունում մթնոլորտային օդի պահպանության հարցերը կարգավորվում են սույն Օրենքով, Հայաստանի Հանրապետության միջազգային պայմանագրերով և Հայաստանի Հանրապետության այլ նորմատիվ իրավական ակտերով:

  **Հոդված 2. Օրենքի խնդիրները**

1. Օրենքի խնդիրներն են՝
2. մարդու առողջության և շրջակա միջավայրի համար բարենպաստ մթնոլորտային օդի որակի ապահովման նպատակով` մթնոլորտային օդի պահպանության բնագավառում հասարակական հարաբերությունների կանոնակարգումը,
3. մթնոլորտային օդի վրա վնասակար քիմիական, ֆիզիկական, կենսաբանական և այլ ներգործությունների կանխումը և նվազեցումը,

3) շրջակա միջավայրի վրա մթնոլորտային օդի աղտոտվածության անդառնալի հետևանքների բացառումը,

4) մթնոլորտային օդի վիճակի վերաբերյալ տեղեկատվության լիարժեքության և հասանելիության ապահովումը:

 **Հոդված 3. Օրենքում օգտագործվող հիմնական հասկացությունները**

1. Օրենքում օգտագործվում են հետևյալ հիմնական հասկացությունները.
2. **մթնոլորտ`** Երկիր մոլորակը շրջապատող գազային թաղանթ, որի ստորին սահմանը շփվում է երկրի ջրային և ցամաքային մակերեսին, տարածվում է մինչև մերձերկրային տիեզերական տարածություն և պտտվում Երկրի հետ, որպես ամբողջություն.
3. **մթնոլորտային օդ`** բնական միջավայրի կենսականորեն կարևոր բաղադրամաս, որը մթնոլորտը կազմող գազերի բնական խառնուրդ է և գտնվում է շենքերից ու շինություններից դուրս.
4. **մթնոլորտային օդի պահպանություն՝** պետական և տեղական ինքնակառավարման մարմինների, իրավաբանական և ֆիզիկական անձանց կողմից մթնոլորտային օդի վրա վնասակար ներգործությունը կանխելու, վերացնելու կամ նվազեցնելու նպատակով իրականացվող միջոցառումների համակարգ.

4)  **վնասակար ներգործություն`** մթնոլորտային օդն  աղտոտող (վնասակար) նյութերի արտանետումներ և մթնոլորտային օդի վրա վնասակար ֆիզիկական ներգործություն.

5)  **աղտոտող (վնասակար) նյութ`** քիմիական կամ կենսաբանական նյութ կամ այդպիսի նյութերի խառնուրդ, որոնք առկա են մթնոլորտային օդում, և որոնք որոշակի կոնցենտրացիաների դեպքում վնասակար ազդեցություն են ունենում մարդու առողջության և շրջակա միջավայրի վրա.

6)  **մթնոլորտային օդի աղտոտում**` աղտոտող (վնասակար) նյութերի թափանցումը մթնոլորտային օդ կամ այնտեղ դրանց առաջացումն այնպիսի կոնցենտրացիաներով, որոնք գերազանցում են մթնոլորտային օդն աղտոտող նյութերի սահմանային թույլատրելի կոնցենտրացիաները.

7) **մթնոլորտային օդի անդրսահմանային աղտոտում՝** այլ պետությունների տարածքում գտնվող աղտոտման աղբյուրներից աղտոտող (վնասակար) նյութերի տեղափոխման արդյունքում մթնոլորտային օդի աղտոտում.

8)  **մթնոլորտային օդի վրա վնասակար ֆիզիկական ներգործություն`** աղմուկի, թրթռման (վիբրացիայի), իոնիզացնող ճառագայթման, ջերմային և այլ ֆիզիկական գործոնների ազդեցություն, որի հետևանքով կարող են փոփոխվել մթնոլորտային օդի ջերմային, էներգետիկական, ալիքային, ռադիոակտիվ և այլ ֆիզիկական հատկությունները՝ բացասական ազդեցություն ունենալով մարդու առողջության և շրջակա միջավայրի վրա.

9)  **օդերևութաբանական անբարենպաստ պայմաններ`** օդերևութաբանական պայմաններ, որոնք նպաստում են վնասակար նյութերի կուտակմանը մթնոլորտային օդի գետնամերձ շերտում.

10) **արտանետման աղբյուր`** տեխնոլոգիական սարքավորում կամ օբյեկտ, որից աշխատանքի ընթացքում աղտոտող (վնասակար) նյութն արտանետվում (թափանցում) է մթնոլորտային օդ.

11) **արտանետման անշարժ աղբյուր`** որոշակի տարածքում ամրակայված անփոփոխ տարածական դիրքով (կազմակերպված կամ անկազմակերպ) արտանետման աղբյուր.

12) **արտանետման շարժական աղբյուր`**տարածական տեղադիրքը փոփոխող՝ շարժման մեջ գտնվելու ընթացքում արտանետում կատարող աղբյուր.

13) **մթնոլորտային  օդի  մոնիթորինգ`** մթնոլորտային օդի  վիճակի, նրանում կատարվող բնական երևույթների, աղտոտման և  ֆիզիկական ներգործությունների դիտարկման համակարգ, ինչպես նաև մթնոլորտային օդի վիճակի և աղտոտման գնահատման և կանխատեսման գործընթաց.

14) **մթնոլորտային օդն աղտոտող նյութերի սահմանային թույլատրելի կոնցենտրացիա`** մթնոլորտային օդում առանձին աղտոտող նյութի այն առավելագույն պարունակությունը, որը չգերազանցելու դեպքում այդ նյութը ուղղակիորեն կամ անուղղակիորեն ներգործելիս բացասական ազդեցություն չի գործում մարդու առողջության և բնական ու մարդածին շրջակա միջավայրի վրա` սույն օրենքի իմաստով.

15) **մթնոլորտային օդն աղտոտող նյութերի սահմանային թույլատրելի արտանետման նորմատիվ**`  յուրաքանչյուր աղտոտման անշարժ աղբյուրի համար սահմանված արտանետման առավելագույն չափաքանակ, որի դեպքում արտանետված աղտոտող (վնասակար) նյութի ցրման արդյունքում (ցրման անբարենպաստ օդերևութաբանական պայմաններում) առաջացած գետնամերձ կոնցենտրացիան, տվյալ տարածքում տվյալ նյութի ֆոնային կոնցենտրացիայի հետ միասին, չի գերազանցում տվյալ նյութի սահմանային թույլատրելի կոնցենտրացիան.

16) **արտանետման չափաքանակ՝** սույն օրենքի իմաստով՝ աղտոտման անշարժ աղբյուրի համար փաստացի արտանետումների չափով սահմանված քանակություն.

17) **արտանետման թույլտվություն՝** սույն օրենքի իմաստով՝ աղտոտող անշարժ աղբյուրի համար սահմանային թույլատրելի արտանետումների նորմատիվների նախագծի հիման վրա սահմանված արտանետման քանակություն.

18) **մթնոլորտային օդի վրա ֆիզիկական վնասակար ներգործության սահմանային թույլատրելի նորմատիվ`**  յուրաքանչյուր աղմուկի, թրթռման (վիբրացիայի), իոնիզացնող ճառագայթման, ջերմային և այլ ֆիզիկական գործոնների աղբյուրների համար սահմանված ազդեցության չափ, որի դեպքում տվյալ և այլ բոլոր աղբյուրներից վնասակար ֆիզիկական ներգործությունը չի հանգեցնի մթնոլորտային օդի վրա ֆիզիկական վնասակար ներգործության սահմանային թույլատրելի մակարդակի գերազանցման.

19)  **մթնոլորտային օդի վրա ֆիզիկական վնասակար ներգործությունների սահմանային թույլատրելի մակարդակ`** մթնոլորտային օդի վրա վնասակար ֆիզիկական ներգործության այն առավելագույն մակարդակը, որի դեպքում այդ ներգործությունը բացասական ազդեցություն չի գործում մարդու առողջության և շրջակա միջավայրի վրա.

20)  **լավագույն հասանելի տեխնոլոգիա`** գիտատեխնիկական ժամանակակից նվաճումների վրա հիմնված արտադրական տեխնոլոգիական լուծումներ, գործընթացներ և ռեժիմներ, որոնք հաստատել են իրենց գործնական կիրառելիությունը, և որոնց կիրառումը նպաստում է բնական ռեսուրսների խնայողաբար օգտագործմանը, կանխարգելում է, իսկ երբ դա հնարավոր չէ՝ նվազեցնում է շրջակա միջավայրի վրա վնասակար ներգործությունը.

21)  **մթնոլորտի և մթնոլորտային  երևույթների վրա ակտիվ ներգործություն`**մթնոլորտի բնական վիճակի, եղանակի, դրանում ընթացող պրոցեսների բնական ընթացքը փոփոխելու նպատակով իրականացվող արհեստական ներգործություն, որը կատարվում է համապատասխան համակարգերի, կայանքների, սարքերի, քիմիական ռեագենտների և այլ տեխնիկական միջոցների օգտագործմամբ.

22)  **օդի պահանջվող օգտագործում (ՕՊՕ)`** մաքուր օդի այն ծավալը, որն անհրաժեշտ է աղտոտող նյութի արտանետումը մինչև սահմանային թույլատրելի կոնցենտրացիաների մակարդակը նոսրացնելու համար.

23)  **աղտոտման աղբյուրների խումբ`** որոշակի տարածքում տեղաբաշխված մեկից ավելի անշարժ աղբյուրներ, որոնցից վնասակար նյութերի արտանետումների վերադրման հետևանքով մթնոլորտի գետնամերձ շերտում ձևավորվում է միասնական աղտոտում.

24) **աղտոտման բարձր պոտենցիալ ունեցող աղտոտման աղբյուր կամ աղբյուրների խումբ՝** աղբյուր(ներ), որոնց արտանետումների առավելագույն նախագծային ցուցանիշների հիման վրա հաշվարկված օդի պահանջվող օգտագործումը մեկ տարում գերազանցում է երկու տրիլիոն (2x1012) խորանարդ մետր չափանիշը կամ վայրկյանում գերազանցում է երկու միլիոն խորանարդ մետր չափանիշը.

25) **աղտոտող (վնասակար)** **նյութերի արտանետումների տեխնիկական նորմատիվներ՝** լավագույն հասանելի տեխնոլոգիաների կիրառման արդյունքում անշարժ և շարժական աղբյուրների, տեխնոլոգիական պրոցեսների և սարքավորումների համար սահմանված արտանետման չափաքանակ, որն անշարժ աղբյուրների համար հաշվարկված է միավոր արտադրանքի, իսկ շարժական աղբյուրների համար՝ տրանսպորտային միջոցի մեկ կիլոմետր վազքի կամ շարժիչի հզորության հիման վրա.

26) **աղտոտվածության մակարդակ՝** մթնոլորտային օդում աղտոտող նյութերի պարունակության բացարձակ կամ հարաբերական մեծություն.

27) **աղտոտվածության** **կրիտիկական մակարդակ՝** մթնոլորտային օդում աղտոտող նյութերի պարունակության գիտականորեն հաստատված մակարդակ, որը գերազանցելու դեպքում, անմիջական վնասակար ներգործության կենթարկվեն մարդիկ, բույսերը, էկոհամակարգերը.

28) **կրիտիկական բեռնվածություն՝** մեկ կամ մի քանի աղտոտիչների աղդեցության քանակական գնահատման շեմ, որից ցածր արժեքների դեպքում, շրջակա միջավայրի զգայուն կոնկրետ տարրերի համար չի առաջանա վնասակար հետևանքներ.

29) **ֆոնային կոնցենտրացիա*`*** մթնոլորտային օդն աղտոտող նյութի պարունակությունը/կոնցենտրացիան (մգ/մ3), որն ձևավորվում է տվյալ վայրում այդ նյութը արտանետող բոլոր աղբյուրներից` բացառությամբ դիտարկվողի.

30) **ջերմոցային գազեր՝** մթնոլորտի ինչպես բնական, այնպես էլ արհեստական ծագում ունեցող այն գազային բաղադրիչներն են, որոնք կլանում և վերարտացոլում են ինֆրակարմիր ճառագայթումը.

31) **արտադրական հսկողություն** (ինքնահսկում)**՝** չափագրման և (կամ) հաշվարկային մեթոդների հիման վրա դիտարկումներով կազմակերպության կողմից իր արտադրական պրոցեսի վիճակի, այդ թվում՝ հումքի օգտագործման, դրա ընթացքում առաջացած վնասակար նյութերի որակի ու քանակի, օգտագործվող բնական պաշարների որակի ու քանակի և բնապահպանական օրենսդրության պահանջներին շրջակա միջավայրի վիճակի համապատասխանության գնահատման գործընթաց.

32) **գոտի**` սույն օրենքի իմաստով ` ընդհանուր հատկանիշներով բնորոշվող տարածություն.

33) **ագլոմերացիա**` սույն օրենքի իմաստով` տարածք, որը ներառում է մի քանի հարակից բնակավայրեր, որտեղ մեծ թվով արդյունաբերական ձեռնարկություններ են տեղակայված և, արդյունքում, տնտեսական, բնապահպանական, սոցիալական և այլ շահերը միահյուսված են:

**ԳԼՈՒԽ II**

**ՊԵՏԱԿԱՆ ԿԱՌԱՎԱՐՈՒՄԸ ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ**

**Հոդված 4. Հայաստանի Հանրապետության կառավարության լիազորությունները մթնոլորտային օդի պահպանության բնագավառում**

1. Մթնոլորտային   օդի   պահպանության   բնագավառում Հայաստանի Հանրապետության կառավարության լիազորություններն են.

1) մթնոլորտային օդի պահպանության բնագավառում ռազմավարական փաստաթղթերի, հայեցակարգերի,  համալիր միջոցառումների ծրագրի հաստատումը,

2) մթնոլորտային օդն աղտոտող նյութերի սահմանային թույլատրելի կոնցենտրացիաների և ֆիզիկական վնասակար ներգործությունների սահմանային թույլատրելի մակարդակների սահմանումը,

3) մթնոլորտային օդն աղտոտող նյութերի սահմանային թույլատրելի արտանետումների և ֆիզիկական վնասակար ներգործությունների սահմանային թույլատրելի մակարդակների նորմատիվների մշակման և ընդունման կարգի սահմանումը,

4) մթնոլորտային օդի աղտոտվածության կրիտիկական մակարդակի և կրիտիկական բեռնվածության շեմի սահմանումը,

5) արտանետումների պետական հաշվառման կարգի սահմանումը,

6) աղտոտման բարձր պոտենցիալ ունեցող աղբյուրների ցանկի հաստատումը և ցանկին համապատասխան արտադրության ոլորտների աղտոտող նյութերի արտանետումների տեխնիկական նորմատիվների մշակման կարգի և արտանետումների չափաքանակների սահմանումը,

7) լավագույն հասանելի տեխնոլոգիաների որոշման և դրանց կիրառման կարգի սահմանումը,

 8) մթնոլորտային օդի որակի մոնիթորինգի իրականացման, ստացված տվյալների հավաքագրման, վերլուծության, գնահատման և տեղեկատվության տրամադրման կարգի և մոնիթորինգի ցուցանիշների սահմանումը,

 9) մթնոլորտային օդի որակի գնահատման չափանիշների, աղտոտվածության չափման մեթոդների և ստանդարտացված չափման մեթոդների, ինչպես նաև աղտոտվածության չափման կայանների տեղադիրքերի և քանակների միասնական չափանիշների սահմանումը,

10) մթնոլորտային օդի որակի և վնասակար ֆիզիկական ներգործության սահմանային թույլատրելի մակարդակների գնահատման առողջապահական և բնապահպանական չափանիշների սահմանումը և վերանայումը,

11) մթնոլորտի և մթնոլորտային երևույթների վրա ակտիվ ներգործությունների իրականացման կարգի սահմանումը,

12) Հայաստանի Հանրապետության տարածքում շահագործվող ավտոտրանսպորտային միջոցների արտանետումների սահմանային թույլատրելի մակարդակների սահմանումը, մթնոլորտ արտանետումների կազմի նորմերի և հսկման մեթոդների սահմանումը,

13) մթնոլորտային օդն աղտոտող նյութերի արտանետումների սահմանափակման, ընդհատման կամ արգելման կարգի սահմանումը,

14) վթարային իրադրության հետևանքով և այլ պատճառներով գերնորմատիվային աղտոտվածություն առաջացնող պատճառների և հետևանքների վերացնելու կարգի սահմանումը,

 15) գոտիների և ագլոմերացիաների դասակարգումը,

 16) օրենքով սահմանված այլ լիազորությունների իրականացումը:

**Հոդված 5. Լիազորված մարմնի լիազորությունները մթնոլորտային օդի պահպանության բնագավառում**

1. Մթնոլորտային օդի պահպանության բնագավառում լիազորված մարմնի լիազորություններն են`

1) մթնոլորտային  օդի  պահպանության  բնագավառում Հայաստանի Հանրապետության պետական քաղաքականության մշակումը,

2) մթնոլորտային օդ վնասակար նյութերի արտանետման համար բնապահպանական հարկի դրույքաչափերի, ինչպես նաև հարկային արտոնությունների վերաբերյալ առաջարկությունների մշակումը,

3) մթնոլորտային օդի պահպանության բնագավառում միասնական նորմատիվամեթոդական փաստաթղթերի մշակում,

4) մթնոլորտային օդն աղտոտող նյութերի սահմանային թույլատրելի կոնցենտրացիաների վերաբերյալ առաջարկությունների մշակումը,

5) մթնոլորտային օդն աղտոտող նյութերի սահմանային թույլատրելի արտանետումների նորմատիվների մշակման և արտանետումներ կատարելու հայտ ներկայացրած կազմակերպություններին արտանետման չափաքանակների կամ արտանետման թույլտվությունների տրամադրման կարգի մշակումը,

6) արտանետումներ կատարելու հայտ ներկայացրած կազմակերպություններին արտանետման չափաքանակների կամ արտանետման թույլտվությունների տրամադրումը,

7) մթնոլորտային օդի աղտոտվածության կրիտիկական մակարդակի և կրիտիկական բեռնվածության շեմի վերաբերյալ առաջարկությունների մշակումը,

8) մթնոլորտային օդն աղտոտող նյութերի և ջերմոցային գազերի արտանետումների պետական հաշվառման կարգի վերաբերյալ առաջարկությունների մշակումը,

9) մթնոլորտային օդն աղտոտող նյութերի և ջերմոցային գազերի արտանետումների պետական հաշվառումը,

10) Մթնոլորտային օդի վրա վնասակար ներգործություններ ունեցող օբյեկտներ ունեցող կազմակերպությունների պետական հաշվառման ցանկի մշակումը և հաստատումը,

11) մթնոլորտային օդի վիճակի մոնիթորինգի կազմակերպումը և իրականացումը,

12) մթնոլորտային օդի որակի գնահատման չափանիշների,աղտոտվածության չափման և ստանդարտացված չափման մեթոդների, ինչպես նաև աղտոտվածության չափման կայանքների տեղադիրքերի և քանակների միասնական չափանիշների վերաբերյալ առաջարկությունների մշակումը,

13) «լավագույն հասանելի տեխնոլոգիաների» կիրառման տվյալ բնագավառների համար այն տեխնոլոգիական պրոցեսների, սարքավորումների, տեխնիկական հնարքների և մեթոդների որոշումը, որոնք կարող են կիրառվել որպես «լավագույն հասանելի»,

14) ոչ ուշ, քան տասը տարին մեկ անգամ, որպես «լավագույն հասանելի» որոշված տեխնոլոգիաների վերանայումը,

15) «լավագույն հասանելի տեխնոլոգիաների» կիրառման տարածքների, ժամանակացույցի և տնտեսական օբյեկտների որոշումը,

16) «լավագույն հասանելի տեխնոլոգիաների» հիման վրա մշակված արտանետումների տեխնիկական նորմատիվների չափաքանակների վերաբերյալ առաջարկությունների մշակումը,

17) գոտիների և ագլոմերացիաների դասակարգման վերաբերյալ առաջարկություն ներկայացնելը,

18) իր լիազորությունների սահմաններում միջազգային համագործակցության իրականացումը,

19) օրենքով սահմանված այլ լիազորությունների իրականացումը :

**Հոդված 6. Տարածքային կառավարման մարմինների** **լիազորությունները մթնոլորտային օդի պահպանության բնագավառում**

1. Մթնոլորտային  օդի  պահպանության  բնագավառում տարածքային կառավարման մարմինների լիազորություններն են`

1) մարզերում մթնոլորտային օդի պահպանության բնագավառում Հայաստանի Հանրապետության պետական քաղաքականության իրականացման ապահովումը,

2) մարզերի բնապահպանական ծրագրերի կազմում  մթնոլորտային օդի պահպանության միջոցառումների մշակումը և իրականացման ապահովումը,

3) մարզերի այն համայնքներում, որոնք գտնվում են մթնոլորտային օդն աղտոտող վնասակար նյութերի արտանետումների ազդեցության տիրույթում՝ միջհամայնքային համագործակցության կազմակերպումը,

4) մթնոլորտ արտանետումների ցրման համար օդերևութաբանական անբարենպաստ պայմանների դեպքում մարդու առողջությանն ու շրջակա միջավայրին սպառնալիքների վերացմանն ուղղված միջոցառումների իրականացումը,

5) իր լիազորությունների շրջանակներում մթնոլորտային օդի պահպանությանն ուղղված միջոցառումների իրականացման համակարգումը մարզերում,

6) մարզերի բնակչությանը մթնոլորտային օդի վիճակի և աղտոտվածության մասին տեղեկատվության տրամադրումը,

7) օրենքով սահմանված այլ լիազորությունների իրականացումը:

**ԳԼՈՒԽ III**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ ԳՈՐԾՈՒՆԵՈՒԹՅԱՆ ԿԱԶՄԱԿԵՐՊՈՒՄԸ**

**Հոդված 7. Մթնոլորտային օդի պահպանության ծրագրերը և միջոցառումները**

1. Մթնոլորտային օդն աղտոտող (վնասակար) նյութերի արտանետման, ինչպես նաև մթնոլորտի վրա վնասակար ֆիզիկական ներգործության աղբյուրներ ունեցող իրավաբանական անձինք՝ տարածքային կառավարման մարմնի հետ համաձայնեցված, մշակում և իրականացնում են մթնոլորտային օդի պահպանությանն ուղղված միջոցառումներ:

2. Լիազորված մարմինը՝ տարածքային կառավարման մարմինների հետ համատեղ, հաշվի առնելով արտանետումների նվազեցմանն ուղղված միջոցառումները, մթնոլորտային օդի աղտոտվածության մոնիթորինգի տվյալները, վնասակար նյութերի արտանետումների հսկողության և ցրման հաշվարկների արդյունքները, մշակում են մթնոլորտային օդի պահպանությանն ուղղված նպատակային պետական և տեղական ծրագրեր: Մթնոլորտային օդի պահպանությանն ուղղված ծրագրերը չպետք է հանգեցնեն շրջակա միջավայրի այլ տարրերի աղտոտվածությանը:

3. Մթնոլորտային օդի պահպանության ծրագրերի նախագծերը ենթակա են հանրության ծանուցմանն ու քննարկմանը:

**Հոդված 8. Մթնոլորտային օդի պահպանությանն ուղղված ծրագրերի ֆինանսավորումը**

1. Մթնոլորտային օդի պահպանությանն ուղղված ծրագրերի ու միջոցառումների ֆինանսավորումն իրականացվում է Հայաստանի Հանրապետության օրենսդրության համաձայն:

**ԳԼՈՒԽ IV**

**ՄԹՆՈԼՈՐՏԱՅԻՆ ՕԴԻ ՎԻՃԱԿԻ ԳՆԱՀԱՏՈՒՄԸ**

 **Հոդված 9. Մթնոլորտային օդի որակի և մթնոլորտային օդի վրա վնասակար ֆիզիկական ներգործության նորմատիվները**

1. Մարդկանց, բույսերի և կենդանիների, բնության հատուկ պահպանվող տարածքների և օբյեկտների վրա քիմիական, ֆիզիկական և կենսաբանական ազդեցության գործոնների անվտանգության կամ անվնասության չափանիշների որոշման, ինչպես նաև մթնոլորտային օդի վիճակի գնահատման նպատակով, սահմանվում են մթնոլորտային օդի որակի և ֆիզիկական վնասակար ներգործության սահմանային թույլատրելի մակարդակների առողջապահական և բնապահպանական նորմատիվների չափանիշներ:
2. Մթնոլորտային օդի որակի գնահատման չափանիշներն են՝ մթնոլորտային օդն աղտոտող նյութերի սահմանային թույլատրելի կոնցենտրացիան, մթնոլորտային օդի վրա վնասակար ֆիզիկական ներգործությունների սահմանային թույլատրելի մակարդակը, մթնոլորտային օդի աղտոտվածության կրիտիկական մակարդակը, մթնոլորտային օդի կրիտիկական բեռնվածությունը**:**
3. Մթնոլորտային օդի որակի գնահատման չափանիշները միասնական են Հայաստանի Հանրապետության ողջ տարածքի համար: Անհրաժեշտության դեպքում առանձին տարածքների համար կարող են սահմանվել առավել խիստ նորմատիվներ:
4. Մթնոլորտային օդի որակի գնահատումն իրականացվում է ստանդարտացված չափման կամ մոդելավորման մեթոդներով, ինչպես նաև աղտոտվածության չափման կայանքների տեղադիրքերի և քանակների միասնական չափանիշներով:

**ԳԼՈՒԽ V**

**ՄԹՆՈԼՈՐՏԱՅԻՆ ՕԴԻ ՎՐԱ ՎՆԱՍԱԿԱՐ ՆԵՐԳՈՐԾՈՒԹՅՈՒՆՆԵՐԻ ՍԱՀՄԱՆԱՓԱԿՈՒՄԸ**

**Հոդված 10. Մթնոլորտային օդ արտանետումների չափաքանակները և մթնոլորտային օդի վրա վնասակար ֆիզիկական ներգործության մակարդակները**

1. Մթնոլորտային օդն աղտոտող նյութերի արտանետումների պետական կարգավորման նպատակով սահմանվում են՝
2. աղտոտող նյութերի սահմանային թույլատրելի արտանետումների նորմատիվների չափաքանակներ,
3. աղտոտող նյութերի արտանետումների տեխնիկական նորմատիվներ:
4. Աղտոտող նյութերի սահմանային թույլատրելի արտանետումների նորմատիվների չափաքանակները սահմանվում են պետական հաշվառման ենթակա կազմակերպությունների համար:
5. Պետական հաշվառման ենթակա են այն կազմակերպությունները, որոնց գործունեության արդյունքում առաջացող աղտոտող նյութերի արտանետումների առավելագույն նախագծային ցուցանիշների հիման վրա հաշվարկված «օդի պահանջվող օգտագործումը» (այսուհետ՝ ՕՊՕ) տարեկան կտրվածքով գերազանցում է երկու հարյուր միլիոն խորանարդ մետր չափանիշը:
6. Այն կազմակերպությունների համար, որոնց ՕՊՕ-ն տարեկան կտրվածքով կազմում է երկու հարյուր միլիոնից մինչև քսան միլիարդ խորանարդ մետր, սահմանային թույլատրելի արտանետումների նորմատիվների չափաքանակներ են հանդիսանում դրանց գործունեության արդյունքում առաջացած փաստացի արտանետումները՝ արտանետման չափաքանակներ:
7. Այն կազմակերպությունների համար, որոնց ՕՊՕ-ն մեկ տարում գերազանցում է քսան միլիարդ խորանարդ մետր չափանիշը կամ վայրկյանում գերազանցում է քսան հազար խորանարդ մետր չափանիշն՝ սահմանային թույլատրելի արտանետումների նորմատիվները որոշվում են սահմանային թույլատրելի արտանետումների նորմատիվների նախագծերի հիման վրա: Այդպիսի կազմակերպություններին Հայաստանի Հանրապետության օրենսդրությամբ սահմանված կարգով լիազորված մարմնի կողմից տրվում է արտանետման թույլտվություններ: Արտանետման թույլտվություններով սահմանվում են սահմանային թույլատրելի արտանետումների նորմատիվները և դրանց ապահովելու պայմանները:
8. Աղտոտման բարձր պոտենցիալ ունեցող աղբյուր կամ աղբյուրների խումբ ունեցող կազմակերպություններին արտանետման թույլտվությունները սահմանվում են տեխնիկական նորմատիվներին համահունչ և դրանց հասնելուն ուղղված հստակ միջոցառումների ծրագրով ու ժամանակացույցով։

3. Արտանետման թույլտվությունների բացակայության կամ սահմանված պայմանների խախտման դեպքում արտանետումներ առաջացնող կազմակերպությունների գործունեությունները կարող են սահմանափակվել, կասեցվել կամ դադարեցվել:

4. Մթնոլորտային օդն աղտոտող նյութերի սահմանային թույլատրելի արտանետումների նորմատիվները սահմանվում են այնպես, որ արտանետված աղտոտող (վնասակար) նյութի ցրման արդյունքում (ցրման անբարենպաստ օդերևութաբանական պայմաններում) առաջացած գետնամերձ կոնցենտրացիան տվյալ տարածքում տվյալ նյութի ֆոնային կոնցենտրացիայի հետ միասին չգերազանցի տվյալ նյութի սահմանային թույլատրելի կոնցենտրացիան:

5. Աղտոտող նյութերի արտանետումների տեխնիկական նորմատիվները

սահմանվում են աղտոտման բարձր պոտենցիալ ունեցող աղբյուրի կամ աղբյուրների խմբի համար, ինչպես նաև մթնոլորտային օդն աղտոտող աղբյուր հանդիսացող տրանսպորտային կամ այլ փոխադրամիջոցների և սարքավորումների համար:

6. Մթնոլորտային օդի վրա վնասակար ֆիզիկական ներգործության պետական կարգավորման նպատակով սահմանվում են վնասակար ֆիզիկական ներգործության սահմանային թույլատրելի մակարդակներ: Մթնոլորտային օդի վրա սահմանային թույլատրելի ֆիզիկական վնասակար ներգործությունների մակարդակները սահմանվում են այնպես, որ, հաշվի առնելով տվյալ տարածաշրջանի զարգացման հեռանկարները, դրանք չհանգեցնեն մթնոլորտային օդում ֆիզիկական վնասակար ներգործությունների սահմանային թույլատրելի մակարդակների գերազանցմանը:

7. Մթնոլորտային օդ արտանետումների չափաքանակները և մթնոլորտային օդի վրա վնասակար ֆիզիկական ներգործության մակարդակներն, ինչպես նաև նրանց որոշման մեթոդները վերանայվում և կատարելագործվում են գիտության զարգացման և միջազգային ստանդարտներին համաձայն:

**Հոդված 11. Մթնոլորտային օդի պահպանությանն ուղղված պահանջները կազմակերպությունների, կառույցների և այլ օբյեկտների տեղաբաշխման, նախագծման, կառուցման և գործարկման ընթացքում**

1. Նոր և վերակառուցվող կազմակերպությունների, կառույցների և այլ օբյեկտների տեղաբաշխման, նախագծման, կառուցման և գործարկման, գոյություն ունեցող տեխնոլոգիական գործընթացների և սարքավորումների կատարելագործման ու նորերի ներդրման դեպքում անհրաժեշտ է ապահովել  մթնոլորտային  օդի  վիճակի վրա վնասակար ներգործության նորմատիվների պահպանումը: Ընդ որում, պետք է նախատեսվեն վնասակար նյութերի և արտանետումների որսումը, օգտահանումը, վնասազերծումը կամ մթնոլորտային օդն աղտոտող նյութերի արտանետման ըստ հնարավորության առավելագույն նվազեցումը, մթնոլորտային օդի պահպանության մյուս պահանջների կատարումը, ելնելով այն բանից, որ նախագծվող, գործող և ապագայում կառուցվող կազմակերպությունների, կառույցների և այլ օբյեկտների արտանետումներն, ինչպես նաև ֆիզիկական վնասակար ներգործությունները միասին չհանգեցնեն մթնոլորտային օդն աղտոտող նյութերի սահմանային թույլատրելի կոնցենտրացիաների նորմատիվների և մթնոլորտային օդի վրա ֆիզիկական վնասակար ներգործությունների սահմանային թույլատրելի նորմատիվների գերազանցմանը:

2. Հայաստանի Հանրապետության տարածքում կառուցվող (վերակառուցվող, քանդվող) օբյեկտների շինարարության ընթացքում փոշու արտանետումների՝ շինարարական հրապարակից դուրս տարածվելը կանխարգելելու նպատակով շինարարություն, ինչպես նաև փոշու արտանետման հետ կապված աշխատանքներ իրականացնող կազմակերպությունները և քաղաքացիները դրանք իրականացնելու ընթացքում պարտավոր են`

1) պարսպապատել շինարարական հրապարակները, իսկ ներքուստ և արտաքուստ վերանորոգվող շենքերը և շինությունները ծածկել շինարարությանը համապատասխան բարձրության անթափանց թաղանթով.

2) շինարարական հրապարակից դուրս եկող ավտոմեքենաների անվադողերը լվանալ.

3) ավազը, ցեմենտը, գաջը, խիճը, հողային և այլ լեռնային զանգվածները, սորուն նյութերը, ինչպես նաև շինարարական աղբը տեղափոխել փոշու համար անթափանց ծածկոցներ ունեցող մեքենաներով.

4) օդի դրական ջերմաստիճանի դեպքում շինարարական հրապարակը` բացառությամբ վերանորոգվող և վերակառուցվող փողոցների, օրվա ընթացքում պարբերաբար ջրել` բացառելով կեղտաջրերի թափանցումը շինարարական հրապարակի սահմաններից դուրս.

5) հղկման աշխատանքներ իրականացնելիս օգտագործել փոշու արտանետումը բացառող սարքեր և տեխնոլոգիաներ.

6) սորուն նյութերը (ավազ, գաջ, ցեմենտ) պահեստավորել փակ տարածքներում կամ ծածկել անթափանց թաղանթներով.

7) շինարարական աղբը տեղափոխել դրանց հեռացման համար հատուկ հատկացված վայրեր և հատուկ սահմանված երթուղով:

3. Արգելվում է այրել խոզանները, բուսական մնացորդներով ու չորացած բուսականությամբ տարածքները, արոտավայրերի ու խոտհարքների բուսականությունը գյուղատնտեսական, անտառամերձ, անտառային ու բնության հատուկ պահպանվող տարածքների հողերում:

4. Բնակելի տարածքներում մթնոլորտային օդի պահպանության նպատակով մթնոլորտային օդի վիճակի վրա ներգործող նոր կազմակերպությունների, կառույցների և այլ օբյեկտների տեղի ընտրության, գործող կազմակերպությունների, կառույցների և այլ օբյեկտների վերակառուցման կամ ընդլայնման դեպքում սահմանվում են սանիտարապաշտպանական գոտիներ, որոնց սահմանները որոշվում են աղտոտող նյութերի արտանետումների ցրման հաշվարկների և կազմակերպության վտանգավորության դասային աստիճանների հիման վրա:

5. Մթնոլորտային օդի վիճակի վրա ներգործող տնտեսական կամ այլ գործունեություն իրականացնող օբյեկտների կառուցման նախագծերում պետք է նախատեսվեն աղտոտող (վնասակար) նյութերի արտանետումների նվազեցմանը և վնասազերծմանն ուղղված միջոցառումներ:

6. Նոր կամ վերակառուցված տնտեսական կամ այլ գործունեություն իրականացնող օբյեկտների գործարկման ընթացքում աղտոտող (վնասակար) նյութերի արտանետումները չպետք է գերազանցեն դրանց համար սահմանված տեխնիկական և սահմանային թույլատրելի նորմատիվները, ինչպես նաև ֆիզիկական վնասակար ազդեցության սահմանային թույլատրելի մակարդակները:

7. Արգելվում է մթնոլորտային օդի պահպանությանն ուղղված պահանջներով նախատեսված միջոցառումների կամ դրանց հսկման միջոցների բացակայության դեպքում տնտեսական և այլ գործունեություն իրականացնող օբյեկտների տեղադրումը և (կամ) շահագործումը:

8. Արգելվում է տնտեսական կամ այլ գործունեության իրականացումը, ինչպես նաև նման գործունեություն իրականացնող օբյեկտների նախագծումն ու կառուցումը, եթե դա կարող է հանգեցնել մարդու առողջության վատթարացմանը, բույսերի և կենդանիների գենետիկ ֆոնդի ոչնչացմանը, մարդու և շրջակա բնական միջավայրի համար անդառնալի հետևանքներին: Սույն մասով նշված հետևանքների հավանականությունը հաստատվում է շրջակա միջավայրի վրա ազդեցության փորձաքննությամբ:

**Հոդված 12. Մթնոլորտային օդի վրա վնասակար ներգործության կարգավորումը տրանսպորտային և այլ փոխադրամիջոցների արտադրության կամ շահագործման ընթացքում**

1. Արգելվում են տրանսպորտային և այլ փոխադրամիջոցների արտադրությունն ու շահագործումը, եթե դրանց արտանետումներում վնասակար նյութերի պարունակությունը գերազանցում է սահմանված չափաքանակները:
2. Տրանսպորտային և այլ փոխադրամիջոցները, որոնց արտանետումները կարող են վնասակար ազդեցություն ունենալ մթնոլորտային օդի վրա, ենթակա են օրենքով սահմանված պարբերականությամբ ստուգման:

**Հոդված 13. Աղտոտող (վնասակար) նյութերի արտանետումների կարգավորումն արտադրական և կենցաղային թափոնների տեղադրման, պահեստավորման և այրման ընթացքում**

1. Արգելվում է մթնոլորտային օդն աղտոտող արտանետման աղբյուր հանդիսացող արտադրական կամ կենցաղային թափոնների, այդ թվում նաև գարշահոտ նյութերի տեղադրումը դրա համար չնախատեսված տարածքներում, ինչպես նաև այդպիսի թափոնների այրումը դրա համար չնախատեսված հատուկ սարքավորումներում:

2. Մթնոլորտային օդն աղտոտող արտադրական կամ կենցաղային թափոնների աղբյուրներ ունեցող իրավաբանական անձիք պարտավոր են ապահովել այդպիսի թափոնների ժամանակին արտահանումը հատուկ նախատեսված վայրերում պահեստավորման կամ թաղման համար, ինչպես նաև թափոնները որպես հումք օգտագործող տնտեսական կամ այլ գործունեություն իրականացնող այլ օբյեկտներ:

3. Մթնոլորտային օդն աղտոտող արտանետման աղբյուր հանդիսացող արտադրական կամ կենցաղային թափոնների տեղադրման տարածքները համաձայնեցվում են մթնոլորտային օդի պահպանության բնագավառում լիազորված և տեղական ինքնակառավարման մարմինների հետ:

**Հոդված 14. Մթնոլորտային օդի անդրսահմանային աղտոտվածությունը**

1. Հայաստանի Հանրապետության կառավարությունն ապահովում է մթնոլորտային օդի անդրսահմանային աղտոտումը կանխարգելող, ինչպես նաև միջազգային պայմանագրերով սահմանված մթնոլորտային օդի պահպանությանն ուղղված այլ միջոցառումների իրականացումը:
2. Արգելվում է ազդեցությունը մթնոլորտի վրա (բնական պրոցեսների կանխամտածված կառավարում `ցիկլոններ, հակացիկլոններ, ամպային ճակատներ և այլն)` այլ պետությանը վնասելու նպատակով:

**ԳԼՈՒԽ VI**

**ՄԹՆՈԼՈՐՏԱՅԻՆ ՕԴԻ ՎՐԱ ՎՆԱՍԱԿԱՐ ՆԵՐԳՈՐԾՈՒԹՅՈՒՆՆԵՐԻ և ԴՐԱՆՑ ԱՂԲՅՈՒՐՆԵՐԻ ՊԵՏԱԿԱՆ ՀԱՇՎԱՌՈՒՄԸ**

**Հոդված 15. Մթնոլորտային օդի վրա վնասակար ներգործությունների և դրանց աղբյուրների պետական հաշվառումը**

 1. Մթնոլորտային օդն աղտոտող (վնասակար) նյութերի և ջերմոցային գազերի արտանետումների և մթնոլորտային օդի վրա վնասակար ֆիզիկական ներգործությունների աղբյուրներ ունեցող իրավաբանական անձինք, անհատ ձեռնարկատերեր, ինչպես նաև մթնոլորտային օդն աղտոտող (վնասակար) նյութերի և ջերմոցային գազերի արտանետումների քանակությունները և բաղադրությունը, մթնոլորտային օդի վրա վնասակար ֆիզիկական ներգործության տեսակները և չափերը ենթակա են պետական հաշվառման՝ Հայաստանի Հանրապետության կառավարության սահմանած կարգով:

 2. Հաշվառման վերաբերյալ տեղեկատվությունը ամփոփվում, վերլուծվում և արխիվացվում է Հայաստանի Հանրապետության կառավարության սահմանած կարգով:

**ԳԼՈՒԽ VII**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ՆԿԱՏՄԱՄԲ ՀՍԿՈՂՈՒԹՅՈՒՆԸ և ՎԵՐԱՀՍԿՈՂՈՒԹՅՈՒՆԸ**

**Հոդված 16. Մթնոլորտային օդի մոնիթորինգ**

1. Մթնոլորտային օդի աղտոտման հսկման, համապարփակ գնահատման և մթնոլորտային օդի վիճակի կանխատեսման, ինչպես նաև հանրությանը մթնոլորտային օդի աղտոտման վերաբերյալ ընթացիկ և հրատապ տեղեկատվության տրամադրման նպատակով կազմակերպվում և իրականացվում է մթնոլորտային օդի մոնիթորինգ:

2. Մթնոլորտային օդի պետական մոնիթորինգը հանդիսանում է շրջակա միջավայրի պետական մոնիթորինգի բաղկացուցիչ մաս և իրականացվում է Հայաստանի Հանրապետության կառավարության սահմանած կարգով:

**Հոդված 17. Մթնոլորտային օդի պահպանության վերահսկողությունը**

1. Մթնոլորտային օդի պահպանության պետական վերահսկողության խնդիրներն են.

1) մթնոլորտային օդն աղտոտող (վնասակար) նյութերի արտանետման և մթնոլորտային օդի վրա վնասակար ֆիզիկական ներգործության սահմանված պայմանների և չափաքանակների պահպանումը,

2) մթնոլորտային օդի պահպանությանն ուղղված ստանդարտների, նորմատիվների, կանոնների և այլ պահանջների, ինչպես նաև մթնոլորտային օդի պահպանության արտադրական հսկողության պահանջների պահպանումը,

3) մթնոլորտային օդի պահպանությանն ուղղված պետական նպատակային ծրագրերի և միջոցառումների իրականացումը:

4) Օրենքով և այլ իրավական ակտերով սահմանված մթնոլորտային օդի պահպանության պահանջների կատարման ապահովումը:

2. Մթնոլորտային օդի պահպանության վերահսկողությունն իրականացվում է բնապահպանության ոլորտում վերահսկողություն իրականացնող տեսչական մարմնի կողմից:

 **Հոդված 18. Մթնոլորտային օդի պահպանության արտադրական հսկողությունը**

1. Մթնոլորտային օդի վրա քիմիական, կենսաբանական և ֆիզիկական ներգործության աղբյուրներ ունեցող իրավաբանական անձինք, անհատ ձեռնարկատերերը իրականացնում են մթնոլորտային օդի պահպանության արտադրական հսկողություն՝ մթնոլորտային օդի պահպանության արտադրական հսկողություն իրականացնելու համար պատասխանատուներ նշանակելու կամ բնապահպանական ծառայություն կազմակերպելու միջոցով:

2. Մթնոլորտային օդի պահպանության արտադրական հսկողություն իրականացնող պատասխանատուների, բնապահպանական ծառայության կազմակերպման, ինչպես նաև մթնոլորտային օդի պահպանության արտադրական հսկողության արդյունքների վերաբերյալ տեղեկատվությունը ներկայացվում է մթնոլորտային օդի պահպանության բնագավառում լիազորված և տեղական ինքնակառավարման մարմիններին:

**ԳԼՈՒԽ VIII**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ ՔԱՂԱՔԱՑԻՆԵՐԻ, ԻՐԱՎԱԲԱՆԱԿԱՆ ԱՆՁԱՆՑ և ՀԱՍԱՐԱԿԱԿԱՆ ԿԱԶՄԱԿԵՐՊՈՒԹՅՈՒՆՆԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

**Հոդված 19. Մթնոլորտային օդի պահպանության բնագավառում քաղաքացիների, իրավաբանական անձանց և հասարակական կազմակերպությունների իրավունքները**

1. Քաղաքացիներն, իրավաբանական անձիք և հասարակական կազմակերպություններն իրավունք ունեն.

1) տեղեկատվություն ստանալ մթնոլորտային օդի վիճակի, ինչպես նաև մթնոլորտային օդի աղտոտման և վնասակար ֆիզիկական ներգործության աբյուրների մասին,

2) մասնակցել մթնոլորտային օդի պահպանությանն ուղղված միջոցառումներին, ինչպես նաև ֆինանսավորել դրանք,

3) մասնակցել նախատեսվող տնտեսական կամ այլ գործունեության վերաբերյալ տարբեր մակարդակների քննարկումներին, եթե դրանք կարող են վնասակար ազդեցություն ունենալ մթնոլորտային օդի որակի վրա,

4) քննարկել մթնոլորտային օդի պահպանությանն ուղղված ծրագրերը և առաջարկություններ ներկայացնել դրանց բարելավման համար:

2. Հասարակական կազմակերպությունները Հայաստանի Հանրապետության օրենսդրությանը և իրենց կանոնադրություններին համապատասխան իրավունք ունեն մասնակցելու մթնոլորտային օդի պահպանության միջոցառումների իրականացմանը:

3. Քաղաքացիները և հասարակական կազմակերպություններն իրավունք ունեն մթնոլորտային օդի աղտոտման հետևանքով մարդու առողջությանը, նրա ունեցվածքին հասցված վնասի համար հատուցման հայց ներկայացնել:

4. Հասարակական կազմակերպությունների ներկայացուցիչները մուտքի իրավունք ունեն մթնոլորտային օդն աղտոտող կամ մթնոլորտային օդի վրա վնասակար ֆիզիկական ներգործություն ունեցող աղբյուրներ ունեցող տնտեսական կամ այլ գործունեություն իրականացնող օբյեկտների տարածքները՝ այդ տարածքների նկատմամբ իրավունքներ ունեցող անձանց համաձայնությամբ:

**Հոդված 20. Մթնոլորտային օդն աղտոտող (վնասակար) նյութերի անշարժ և շարժական աղբյուրներ ունեցող քաղաքացիների, ֆիզիկական և իրավաբանական անձանց պարտականությունները**

1. Մթնոլորտային օդն աղտոտող (վնասակար) նյութեր արտանետող անշարժ աղբյուրներ ունեցող ֆիզիկական և իրավաբանական անձինք պարտավոր են.

1) ապահովել մթնոլորտային օդն աղտոտող (վնասակար) նյութերի արտանետումների գույքագրումն, ինչպես նաև սահմանային թույլատրելի արտանետումների նորմատիվների նախագծերի մշակումը,

2) մթնոլորտային օդի աղտոտման նվազեցման նպատակով ներդնել անթափոն կամ սակավաթափոն տեխնոլոգիաներ,

3) իրականացնել աղտոտող (վնասակար) նյութերի արտանետումների որսումը, վերամշակումը, վնասազերծումն, ինչպես նաև այդ արտանետումների կրճատմանը կամ բացառմանն ուղղված միջոցառումներ,

4) իրականացնել վթարային արտանետումների կանխմանը, ինչպես նաև վթարի պատճառով առաջացած աղտոտման վերացմանը ուղղված միջոցառումներ,

5) իրականացնել աղտոտող (վնասակար) նյութերի արտանետումների և դրանց աղբյուրների հաշվառում, ինչպես նաև աղտոտող (վնասակար) նյութերի արտանետումների սահմանված չափաքանակների արտադրական հսկողություն,

6) հետևել սարքերի, մթնոլորտային օդն աղտոտող (վնասակար) նյութերի արտանետումների մաքրման և հսկման համար նախատեսված սարքավորումների շահագործման կանոններին,

7) ապահովել տնտեսական կամ այլ գործունեություն իրականացնող օբյեկտների տարածքներից մթնոլորտային օդն աղտոտող թափոնների ժամանակին հեռացումը՝ դրանց պահեստավորման կամ թաղման համար նախատեսված կամ որպես հումք օգտագործման համար համապատասխան վայրեր,

8) իրականացնել մթնոլորտային օդի պահպանության բնագավառում Հայաստանի Հանրապետության օրենսդրության խախտումը վերացնելու նպատակով մթնոլորտային օդի պահպանության բնագավառում լիազորված մարմնի հրահանգները,

9) անհապաղ տեղեկացնել մարդկանց կյանքին կամ առողջությանն սպառնացող կամ նման ներուժ ունեցող մթնոլորտային օդի աղտոտում առաջացնող վթարային արտանետումների մասին մթնոլորտային օդի պահպանության բնագավառում վերահսկողություն իրականացնող լիազորված մարմնին,

10) Տարեկան պարբերականությամբ տրամադրել մթնոլորտային օդի պահպանության հարցերին վերաբերող լիարժեք և արժանահավատ տեղեկատվություն,

11) հետևել մթնոլորտային օդի պահպանությանն ուղղված մթնոլորտային օդի պահպանության բնագավառում լիազորված մարմնի կողմից սահմանված այլ պահանջներին:

2. Տրանսպորտային և այլ փոխադրամիջոցների և սարքերի արտադրություն իրականացնող ֆիզիկական և իրավաբանական անձիք, ինչպես նաև տրանսպորտային կամ այլ փոխադրամիջոցներ և սարքեր շահագործող քաղաքացիները պարտավոր են ապահովել այդ միջոցների համար սահմանված արտանետումների տեխնիկական նորմատիվները:

**Հոդված 21. Մթնոլորտային օդի պահպանությանը ներկայացվող պահանջները խախտելու հետևանքով շրջակա միջավայրին պատճառված վնասի հատուցման դեպքում պատասխանատվությունը**

1. Մթնոլորտային օդի պահպանության կանոնները խախտելու հետևանքով շրջակա միջավայրին պատճառված վնասը հատուցելը չի բացառում իրավախախտում թույլ տված անձին վարչական կամ այլ պատասխանատվության ենթարկելու հնարավորությունը:

**ԳԼՈՒԽ IX**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ ՄԻՋԱԶԳԱՅԻՆ ՀԱՄԱԳՈՐԾԱԿՑՈՒԹՅՈՒՆԸ**

**Հոդված 22. Միջազգային համագործակցություն**

1. Պետությունը՝ միջազգային պայմանագրերով սահմանված սկզբունքներին համապատասխան իրականացնում է մթնոլորտային օդի պահպանության բնագավառում միջազգային համագործակցություն:

2. Եթե Հայաստանի Հանրապետության միջազգային պայմանագրերով սահմանված են այլ կանոններ, քան պարունակում է սույն Օրենքը, ապա գործում է միջազգային պայմանագիրը:

**ԳԼՈՒԽ X**

***ԱՆՑՈՒՄԱՅԻՆ ԴՐՈՒՅԹՆԵՐ***

**Հոդված 23. Անցումային դրույթներ**

1. Մինչև աղտոտման աղբյուրների արտանետման տեխնիկական նորմատիվների սահմանելը՝ վնասակար նյութերի սահմանային թույլատրելի արտանետումների չափաքանակներ են համարվում սահմանային թույլատրելի արտանետումների նորմատիվների նախագծերի հիման վրա որոշված արտանետման չափաքանակները:

2. Սույն օրենքի ընդունումից հետո մեկ տարվա ընթացքում մթնոլորտային օդի պահպանության բնագավառի գործող իրավական ակտերը համապատասխանեցնել սույն օրենքին:»

**Հոդված 2.**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: